Sag om, hvorvidt tiltalte kan varetægtsfængsles in abcentia for voldtægt efter straffelovens § 216, stk. 1
Ret: Retten i Herning (1. instans)
Faggruppe: Straffesag — Grundlovssag
Sagsemner: Efterforskning og straffeproces;

Retten i Herning

Den 27. januar 2011 kl. 13.00 blev retten sat af Dommer.

Som sekretær fungerede Medarbejder ved retten.

Retsmødet var offentligt.

Rettens nr. 4-202/2011
Politiets nr. 4100-72211-00027-09

Anklagemyndigheden
mod
Tiltalte
CPR nr. (Født 1969)

Grundlovsforhør - in absentia

Anklager var mødt for anklagemyndigheden og fremlagde begæring med
bilag.

Advokat Morten L. Wagner, Viborg, blev beskikket som forsvarer for Tiltalte.
Advokat Erik Jørgensen mødte for advokat Morten Wagner.

Anklageren redegjorde for sagen og oplyste, at fremstilling af Tiltalte for tiden
ikke er mulig, idet han opholder sig i udlandet.

Anklageren oplyste, at Tiltalte for landsretten er tiltalt for

voldtægt efter straffelovens § 216, stk. 1, ved den 10. august 2009 i tidsrum-
met mellem kl. 00.30 og kl. 02.00 i Adresse i Herning med vold eller trusler
om vold at have tiltvunget sig samleje med Forurettede, idet tiltalte med magt
tvang hende ned på jorden, hvor han fastholdt hende ved at lægge sig oven på
hende og holde hendes arme, hvorunder han rev hendes bluse og bh itu samt
trak hendes bukser og trusser af, hvorefter han til trods for hendes modstand
og protester tiltvang sig sam-leje med hende.

Anklageren dokumenterede den af nærværende ret den 18. november 2009
afsagte dom, hvorefter Tiltalte blev frifundet for voldtægt. Hun doku-
menterede endvidere bilagene G og H, hvoraf fremgår, at Statsadvokaten har
anket byrettens dom til landsretten med påstand om domfældelse og skær-
pelse, at Tiltalte ikke mødte op til hovedforhandling i landsretten og, at
landsretten afsagde kendelse om anholdelse. Af bilag I fremgår, at Justits-
ministeriet ikke fandt, at kendelsen kunne danne baggrund for udstedelse af
europæisk arrestordre.

Std 75259



side 2

Anklageren anmodede om, at Tiltalte varetægtsfængsles in abcentia i medfør
af retsplejelovens § 769, jf. 762, stk. 1, nr. 1. Hun henviste til TFK 2010.404,
hvoraf fremgår, at der kan ske varetægtsfængsling under anke af en
frifindende dom. Hun henviste endvidere til de afgivne vidneforklaringer i den
dokumenterede dom. Der er herefter begrundet mistanke om, at Tiltalte har
begået det pågældende forhold. Det er endvidere nødvendigt at få Tiltalte
bragt til landet, idet han er bosiddende i Rumænien. Vare-tægtsfængsling er
nødvendig for at få udstedt en europæisk arrestordre.

Forsvareren nedlagde påstand om, at nærværende ret ikke er kompetent til at
behandle sagen, idet den af rettens 1. afdeling den 18. november 2009 afsag-te
dom er anket til Vestre Landsret, hvorfor det må være landsretten, der skal
tage stilling til en eventuel varetægtsfængsling. Han anførte endvidere, at
anklagemyndigheden er bundet af sin processuelle begæring, der blev fremsat
over for landsretten den 28. oktober 2010. En eventuel kendelse om
varetægtsfængsling kan ikke effektueres i udlandet, idet retsstillingen i flere
andre lande er den, at en person ikke kan udleveres, hvis han er blevet fri-
fundet ved dom. Anklagemyndigheden burde allerede ved domsafsigelsen den
18. november 2009 have begæret Tiltalte varetægtsfængslet i for-bindelse med
anken.

Forsvareren anførte endvidere, at betingelserne for fængsling i medfør af
retsplejelovens § 762, stk. 1, nr. 1, ikke findes at være til stede, jf. den frifin-
dende byretsdom.

Retten afsagde

Kendelse

Spørgsmål om varetægtsfængsling afgøres i første instans ved byretten, og
spørgsmålet, om der kan ske varetægtsfængsling, er ikke et led i den ved
landsretten verserende ankesag. Jeg finder derfor, at jeg er kompetent til at
tage stilling til spørgsmålet.

Den omstændighed, at anklageren i landsretten fremsatte begæring om an-
holdelse, jf. retsplejelovens § 757, finder jeg ikke afskærer anklagemyndig-
heden for efterfølgende på et andet grundlag at fremkomme med en begæ-ring
om varetægtsfængsling.

I dommen af 18. november 2009 hedder det blandt andet:

"Retten finder ..... betænkeligt at anse det for tilstrækkelig godtgjort".

Der er således udtrykt tvivl om Tiltaltes uskyld, hvor tvivlen er kom-met
Tiltalte til gode. Der findes således fortsat at bestå en begrundet mistanke om,
at Tiltalte er skyldig.



side 3

Herefter, og da Tiltalte er uden tilknytning til Danmark samt er ude-blevet fra
hovedforhandling af ankesagen, findes der at være bestemte grun-de til at
antage, at han vil unddrage sig den videre forfølgning i sagen, jf.
retsplejelovens § 762, stk. 1, nr. 1, hvorfor han varetægtsfængsles in abcen-tia.

Derfor bestemmes:

Tiltalte varetægtsfængsles in abcentia.

Retten bemærkede, at Tiltalte i medfør af retsplejelovens § 764, stk. 2, skal
fremstilles i retten inden 24 timer efter, at Tiltalte er indbragt her til landet.

Forsvareren kærede kendelsen og anmodede om, at kæremålet forhandles
mundtligt i landsretten, subsidiært at der meddeles ham en frist for indleve-
ring af kæreskrift.

Sagen udsat.

Retten hævet kl. 13.35.

Dommer